## Rezolucija o pristupanju Republike Hrvatske Europskoj uniji

### NN 153/2002 (20.12.2002.), Rezolucija o pristupanju Republike Hrvatske Europskoj uniji

# HRVATSKI SABOR

2493

Nakon
rasprave o Prijedlogu nacionalnog programa Repub­like Hrvatske za pridruživanje
Europskoj uniji – 2003. godina, Hrvatski sabor na sjednici 18. prosinca 2002.,
donio je

## REZOLUCIJU

### O PRISTUPANJU REPUBLIKE HRVATSKE EUROPSKOJ UNIJI

Temeljeći
svoje djelovanje, kao voljom građana Republike Hrvatske izabrano tijelo, na zaštiti
i provedbi Ustava Republike Hrvatske na kojem se zasniva Republika Hrvatska, a
polazeći u potpunosti od članka 141. Ustava Republike Hrvatske te utvrđu­jući
da je vanjskopolitički strateški prioritet Republike Hrvatske punopravno članstvo
u Europskoj uniji koja se dokazala kao jezgra i prostor stabilnog mira,
slobode, demokratskih vrijednosti i visokog životnog standarda,

Poštujući
opće prihvaćena načela i konvencije za zaštitu prava čovjeka i prava manjina,

Ulažući
napore kako bi se dovršila pretvorba gospodarstva u otvorenu tržišnu ekonomiju
radi ubrzanja procesa gospodarskog razvoja na dobrobit svih građana Republike
Hrvatske,

Razvijajući
dobrosusjedske odnose i rješavajući otvorena pitanja sa svim svojim susjedima,
surađujući u regiji i odlučno dje­lu­jući u cilju jačanja mira i stabilosti u
cijeloj Europi,

Dijeleći
načela, vrijednosti i ciljeve na kojima se temelji Eu­rop­­­ska unija,

Polazeći
od članka 49. Ugovora o Europskoj uniji (Ugovor iz Amsterdama) koji se odnosi
na postupak i uvjete prijema države koja je podnijela zahtjev za članstvo u
Europsku uniju

### HRVATSKI SABOR

Utvrđuje
da je ulazak Republike Hrvatske u punopravno članstvo u Europskoj uniji strateški
nacionalni cilj kojem će u daljnjem djelovanju Hrvatski sabor davati punu i
stalnu potporu.

Potvrđuje
svoju opredijeljenost da se uključivanje Republike Hrvatske u Europsku uniju
treba temeljiti na individualnom pristupu i postignućima.

Ističe
da je Republika Hrvatska po svom nasljeđu, kulturi i geopolitičkom položaju dio
srednjoeuropskog, mediteranskog kru­ga i želi aktivno i svestrano pridonijeti
naporima međunarodne zajednice i Europske unije na postizanju i uspostavljanju
političke stabilizacije i trajnog mira u jugoistočnoj Europi.

Odlučuje da će sustavno i na temelju dogovornog
djelovanja stranaka predstavljenih u Hrvatskom saboru u potpunosti uskladiti
zakonodavni pravni sustav Republike Hrvatske sa standardima i pravnim stečevinama
Europske unije.

Potiče Vladu Republike Hrvatske da do kraja veljače
2003. godine podnese zahtjev za punopravno članstvo Republike Hrvat­ske u
Europsku uniju, a o procesu pregovora izvješćuje Hrvatski sabor.

Odlučuje da će raditi po posebnom postupku kako bi se
uz dužnu pozornost, stručnost i učinkovitost osiguralo dostizanje konačnog
cilja uključivanja Republike Hrvatske u Europsku uniju.

Iskazuje svoju punu privrženost europskim
integracijskim procesima na integracijskim načelima Europske unije osobito
iskazanim u načelima poštivanja različitosti, partnerstva, ravno­prav­nosti i očuvanja
nacionalnog identiteta svakog naroda.

Očekuje da Europski parlament, institucije i članice
Europske unije uvaže konsenzus i odlučnost svih političkih snaga u Republici
Hrvatskoj glede pristupanja Europskoj uniji iskazan i u ovoj Rezoluciji.

Ova Rezolucija objavit će se u »Narodnim novinama«.

Klasa: 910-04/02-01/04
Zagreb, 18. prosinca 2002.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

Ostalo, NN 153/2002-2493